**Vabariigi Valitsuse 22. detsembri 2011. a määruse nr 171**

**„Strateegiliste kaupade nimekiri“ muutmise määruse eelnõu**

**seletuskiri**

**1. Sissejuhatus**

**1.1. Sisukokkuvõte**

Eelnõuga muudetakse Vabariigi Valitsuse 22. detsembri 2011. aasta määrust nr 171 „Strateegiliste kaupade nimekiri“ (edaspidi *määrus*).

Muudatuste eesmärk on ajakohastada strateegiliste kaupade nimekirja ja võtta Eesti õigusesse üle Euroopa Komisjoni delegeeritud direktiiviga (EL) 2024/242[[1]](#footnote-1) (edaspidi ka *direktiiv*) kehtestatud kaitseotstarbeliste toodete nimekiri.

Direktiiviga ajakohastati ja muudeti 27. septembril 2023 Euroopa Parlamendi ja nõukogu direktiivi 2009/43/EÜ lisas esitatud kaitseotstarbeliste toodete nimekirja vastavalt ajakohastatud Euroopa Liidu sõjaliste kaupade ühisele nimekirjale 20. veebruarist 2023. Kaitseotstarbeliste toodete nimekiri peab täpselt vastama sõjaliste kaupade ühisele Euroopa Liidu nimekirjale.

Määrust muudetakse ka seetõttu, et 20. mail 2021 võeti vastu Euroopa Parlamendi ja nõukogu määrus (EL) 2021/821[[2]](#footnote-2), millega kehtestati liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks, ja tunnistati kehtetuks samasisuline määrus (EÜ) nr 428/2009. Asjakohane viide Euroopa Liidu õigusaktile määruse tekstis muudetakse.

Muudatused on vajalikud tulenevalt Wassenaari kokkuleppe organisatsiooni (*Wassenaar Arrangement on Export Controls for Conventional Arms and Dual-Use Goods and Technologies*) ja Euroopa Liidu nõuetest.

**1.2. Eelnõu ettevalmistaja**

Eelnõu ja seletuskirja on koostanud Välisministeeriumi sanktsioonide ja strateegilise kauba kontrolli osakonna nõunik Argo Kangro ([argo.kangro@mfa.ee](mailto:argo.kangro@mfa.ee)) ning selle on üle vaadanud juriidilise osakonna 3. büroo (riigisisese õiguse büroo) jurist Merike Alep ([merike.alep@mfa.ee](mailto:merike.alep@mfa.ee)).

**1.3. Märkused**

Eelnõu on seotud Euroopa Komisjoni delegeeritud direktiiviga (EL) 2024/242 (ELT L, 17.01.2024, lk 1–38).

Eelnõu ei ole seotud muu menetluses oleva eelnõuga.

**2. Eelnõu sisu ja võrdlev analüüs**

Strateegilise kauba seaduse § 2 lõike 10 kohaselt kehtestab Vabariigi Valitsus määrusega strateegiliste kaupade nimekirja, mis sisaldab sõjaliste kaupade, kaitseotstarbeliste toodete, inimõiguste rikkumiseks kasutatavate kaupade ja kahesuguse kasutusega kaupade nimekirja.

Eelnõu koosneb kolmest punktist.

**1) Määruse lisa 2 muutmine**

Punktiga 1 kehtestatakse uues sõnastuses määruse lisa 2, milles on esitatud terviktekstina **kaitseotstarbeliste toodete nimekiri**.

Kaitseotstarbeliste toodete nimekirja uuendamise vajadus tuleneb Euroopa Komisjoni delegeeritud direktiivist (EL) 2024/242, millega muudeti Euroopa Parlamendi ja nõukogu direktiivi 2009/43/EÜ seoses kaitseotstarbeliste toodete nimekirja ajakohastamisega vastavalt sõjaliste kaupade ühisele Euroopa Liidu ajakohastatud nimekirjale 20. veebruarist 2023. Direktiivi lisaga asendati seni kehtinud kaitseotstarbeliste toodete nimekiri.

Komisjon võttis direktiivi vastu 27. septembril 2023 ning selle rakendamiseks peavad liikmesriigid vajalikud õigusaktid vastu võtma ja avaldama hiljemalt 31. maiks 2024 (art 2). Nimetatud norme kohaldatakse alates 7. juunist 2024.

Kaitseotstarbeliste toodete nimekirjas ei ole tehtud sisulisi muudatusi. Nimekirja on täpsustatud vaid redaktsiooniliselt ja lisatud tehnilisi märkuseid. Direktiivi lisana kehtestatud kaitseotstarbeliste toodete nimekiri võetakse määruse lisas 2 üle direktiivi lisa sõnastuses, korrigeerides selles kasutatavad terminid keeleliselt vastavaks riigisisesele õigusele (nt relvaseaduses kasutatud terminitele).

Nimekirjas kasutatakse läbivalt mõisteid, mis on jutumärkides ja mille tähendused on ära toodud nimekirja lõpus. Need tulenevad Wassenaari režiimi sõjaliste kaupade nimekirjas ja Euroopa Liidu sõjaliste kaupade ühises nimekirjas kasutatud mõistetest ja definitsioonidest.

**2) Määruse § 1 lõike 4 muutmine**

Määruse § 1 lõige 4 viitab kahesuguse kasutusega kaupade nimekirjale, mis on kehtestatud nõukogu määruse (EÜ) nr 428/2009, millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks, lisas 1. 20. mail 2021 võeti vastu Euroopa Parlamendi ja nõukogu määrus (EL) 2021/821, millega kehtestati liidu kord kahesuguse kasutusega kaupade ekspordi, vahendamise, tehnilise abi, transiidi ja edasitoimetamise kontrollimiseks, ja tunnistati kehtetuks määrus (EÜ) nr 428/2009. Määruse tekstis olev viide nõukogu määrusele asendatakse viitega kehtivale määrusele.

**3) Normitehnilise märkuse muutmine**

Eelnõu punktiga 3 muudetakse määruse normitehnilist märkust ja täiendatakse seda viitega kaitseotstarbeliste toodete uuendatud nimekirja kehtestavale Euroopa Komisjoni delegeeritud direktiivile 2024/242 (ELT L, 17.01.2024, lk 1–38).

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega.

**4. Määruse mõjud**

Määruse rakendamisel on mõju riigi julgeolekule ja välissuhetele. Strateegiliste kaupade kontrolli meetmete üldiseks eesmärgiks on tagada rahvusvaheline ja riiklik julgeolek. Selle paremaks saavutamiseks uuendatakse nii Euroopa Liidus kui ka ekspordikontrolli režiimides strateegiliste kaupade nimekirju ning ajakohastatud nimekirjade rakendamine Eestis aitab ühe tegurina kaasa Eesti ja rahvusvahelise julgeoleku tagamisele.

Direktiivi 2009/43/EÜ lisaga ette nähtud kaitseotstarbeliste toodete nimekiri asendatakse direktiiviga (EL) 2024/242 kehtestatud uue nimekirjaga. Eesmärgiks on lihtsustada ja ühtlustada kaitseotstarbeliste toodete Euroopa Liidu sisese veo tingimusi, et edendada Euroopa kaitsevarustuse siseturu nõuetekohast toimimist ning Euroopa kaitsealase tehnoloogilise ja tööstusliku baasi arengut. Peamiselt puudutab direktiiv Euroopa Liidu liikmesriikide kaitsejõudusid, Euroopa kaitseettevõtjaid, rahvusvahelisi ja valitsusvahelisi organisatsioone, liikmesriikide vahelisi relvastusalaseid koostööprogramme, katastroofi korral humanitaarabiga või eriolukorras annetusega seotud vedusid.

Muudatuste sihtrühmaks on Vabariigi Valitsuse moodustatud strateegilise kauba komisjon ja peamiselt strateegilise kaubaga tegelevad ettevõtjad. Muudatused korrastavad olemasolevat valdkonna regulatsiooni, et määrus vastaks kehtivatele Euroopa Liidus vastuvõetud õigusaktidele. See peaks suurendama õigusselgust ja -kindlust. Arvestades valdkonnas tegutsevate ettevõtjate väikest hulka ei kaasne muudatustega olulist mõju.

Määruse rakendamisega seoses tekib teavitamisvajadus, mille tõttu peab Välisministeerium korraldama teabepäevi ning jagama teavitusmaterjale (paberil ja elektrooniliselt). Otseselt puudutab teavitusvajadus strateegilise kaubaga tegelevaid ettevõtjaid ja riigiasutuste töötajad (kaitsepolitsei, politsei, toll), aga ka strateegilise kauba veoga seotud ettevõtteid.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamiseks ei ole vajalikud kulutused riigieelarvest. Määruse rakendamisega ei teki lisatulusid.

Määruse rakendamine toob Välisministeeriumile kaasa mõningase administratiivse lisakulu (seminaride korraldamine, teavitusmaterjalide koostamine, veebilehe uuendamine), mis kaetakse ministeeriumi eelarvest.

**6. Määruse jõustumine**

Määrus jõustub üldkorras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati eelnõude infosüsteemi EIS kaudu kooskõlastamiseks Kaitseministeeriumile, Majandus- ja Kommunikatsiooniministeeriumile, Rahandusministeeriumile ning Siseministeeriumile.

1. Direktiivi (EL) 2024/242 tekst: <https://eur-lex.europa.eu/legal-content/ET/TXT/?uri=CELEX:32024L0242> [↑](#footnote-ref-1)
2. Määruse (EL) nr 2021/821 konsolideeritud tekst: <https://eur-lex.europa.eu/legal-content/ET/TXT/?uri=CELEX:02021R0821-20231216> [↑](#footnote-ref-2)